P6_TA(2005)0127

Zasedanje Evropskega sveta (Bruselj, 22. in 23. marec 2005)

Resolucija Evropskega parlamenta o izidu zasedanja Evropskega sveta v Bruslju 22. in 23. marca 2005

Evropski parlament,

- ob upoštevanju sklepov predsedstva po zaključku zasedanja Evropskega sveta 22. in 23. marca 2005,

- ob upoštevanju poročila Evropskega sveta in izjave Komisije na zasedanju Evropskega sveta 22. in 23. marca 2005,

- ob upoštevanju člena 103(4) svojega Poslovnika,

I. Pakt stabilnosti in rasti

1. pozdravlja dejstvo, da je bil po več mesecih nasprotujočih si znakov na Evropskem svetu dosežen politični sporazum o reformi Pakta stabilnosti in rasti za boljše usklajevanje in nadzor gospodarske politike ob večji prilagodljivosti in za oživitev obveze k davčni disciplini kot temelju za stabilno valuto, gospodarsko rast in ustvarjanje delovnih mest;

2. posebej pozdravlja ukrepe za okrepitev preventivnega dela pakta, večjo pozornost, usmerjeno k stopnjam zadolženosti in dogovor za povezavo pakta z lizbonskimi cilji in politikami, vendar je zaskrbljen zaradi pomanjkanja jasnosti predpisov v prisilnem delu pakta;

3. poziva Svet in Komisijo, da predlagata dogovorjene spremembe Uredb (ES) št. 1466/97 [1] in (ES) št. 1467/97 [2] ter da Evropskemu parlamentu omogočita polno sodelovanje, da bi tako zagotovili obravnavanje preostalih vprašanj;

4. poziva Komisijo, da uporabi svojo pravico do pobud in postopke, ki so ji na voljo, za zagotovitev ustreznega izvajanja pakta in da aktivno sodeluje pri makroekonomskem usklajevanju; izraža dvom o tem vidiku reforme, ki ni izrabila priložnosti za okrepitev vloge Komisije;

II. Oživitev Lizbonskega procesa

5. pozdravlja zavezo Sveta in Komisije, da bosta Lizbonski strategiji dala novo dinamiko z novim osredotočenim pristopom, osnovanim na triletnih obdobjih, in uveljavljanjem mnogih stališč, ki jih je Evropski parlament sprejel pred zasedanjem Evropskega sveta, kot je ponovna ugotovitev medsebojne odvisnosti gospodarske, družbene in okoljske dimenzije strategije;

6. od Komisije pričakuje, da bo vodila oživitev Lizbonske strategije s predstavitvijo Lizbonskega programa Skupnosti, ki bo določil jasen načrt za ukrepanje institucij Skupnosti; vztraja pri obširnem posvetovanju s Parlamentom o vsebini načrta in o vzpostavitvi učinkovitega mehanizma med Komisijo in Parlamentom za skupno načrtovanje;

7. podpira idejo, da bi morale države članice dajati večje in bolj praktične prispevke k rasti in zaposlovanju, ter idejo o uvajanju "nacionalnih programov reform", ki bi sledili odprti razpravi z zainteresiranimi stranmi ter posvetovanju z nacionalnimi parlamenti;

8. vendar obžaluje, da Evropski svet ni podprl priporočila skupine na visoki ravni, da bi morala Komisija vsako leto poročati, katere države članice najbolje dosegajo lizbonske cilje in katere države članice zaostajajo;

9. opozarja, da je blaginja državljanov EU predpogoj za gospodarski in konkurenčni uspeh Evrope; pozdravlja napovedano zeleno knjigo o demografskih trendih v EU in ponovno opozarja, da morajo le-tej slediti konkretni ukrepi;

10. ponavlja svoje mnenje, da bi morala Lizbonska strategija okrepiti evropski socialni model z večjo socialno kohezijo, povečati stopnjo in kakovost zaposlovanja, izboljšati prilagodljivost delavcev, investirati v človeški kapital, modernizirati in zaščititi sistem socialne varnosti, spodbujati enake možnosti in ravnotežje med spoloma, ter olajšati doseganje ravnotežja med poklicnim in družinskim življenjem;

11. potrjuje potrebo po trdni industrijski strukturi na celotnem območju Evrope in potrebo po uresničevanju aktivne industrijske politike;

12. ugotavlja, da je ključna vloga majhnih in srednje velikih podjetij v inovativnosti, rasti in zaposlovanju izrecno priznana;

13. se strinja s stališčem, da ima okoljska politika ključno vlogo v trajnostni rasti, ki prispeva k zaposlovanju, ter poudarja pomembnost osredotočenosti na ekološke inovacije in okoljske tehnologije, s čimer EU omogoči premagovanje mnogih izzivov na področju naravnih virov in okolja, kot so biološka raznovrstnost in spremembe podnebja;

14. pozdravlja zavezo Evropskega sveta k popolnoma delujočemu notranjemu trgu storitev, skladnim z evropskim socialnim modelom, da bi tako okrepili konkurenco, ustvarjanje delovnih mest in rast, hkrati pa zagotavljali družbeno odgovornost, zaščito pravic potrošnikov ter upoštevanje družbenih in okoljskih standardov; se strinja, da je treba storiti vse v okviru zakonodajnega postopka, da bi zagotovili široko soglasje za direktivo o storitvah, ki bo izpolnjevala vse omenjene cilje;

15. se strinja in potrjuje, da mora zakonodaja REACH uskladiti okoljske in zdravstvene zahteve s potrebo po spodbujanju konkurenčnosti evropske industrije, pri tem pa posebno pozornost posvetiti majhnim in srednje velikim podjetjem ter njihovi inovativni zmogljivosti;

16. poudarja potrebo po zagotovitvi potrebnih finančnih sredstev za izvajanje Lizbonskega načrta na ravni proračuna EU in na ravni nacionalnih proračunov;

17. zahteva, da nacionalni in evropski proračuni ter tudi bodoči finančni načrt 2007-2013 odražajo cilje, zastavljene v okviru Lizbonskega procesa; pozdravlja odločno podporo Evropskega sveta prednostnim projektom vseevropskega prometnega omrežja ter Svet in države članice poziva, da pospešijo načrtovanje ter iz nacionalnih proračunov dodelijo potrebna finančna sredstva za prednostne projekte, še posebej za čezmejne manjkajoče povezave;

18. pozdravlja stališče Evropskega sveta glede pomembnosti in vloge, ki jo pripisuje kohezijski politiki in trajnostnem prometu v oživitvi Lizbonske strategije, ter ciljem rasti in zaposlovanja;

19. pozdravlja dejstvo, da je na področju raziskav in razvoja ohranjen splošni cilj vlaganja 3 % BDP EU, skupaj z ustrezno razdelitvijo med zasebnimi in javnimi vlaganji; poziva države članice in EU, da dajo prednost raziskovalnim programom, ki ustrezajo ciljem izboljševanja kakovosti življenja in krepitve trajnostnega gospodarstva; opozarja na pomembnost vlaganja v inovativnost in nove tehnologije kot ključen del premagovanja izzivov, s katerimi je EU soočena v svetu, ki se globalizira;

20. meni, da je skladnejša evropska pobuda za vlaganje nujna za uspešnost Lizbonske strategije;

III. Trajnostni razvoj

21. meni, da okoljska politika predstavlja pomemben prispevek k trajnostni rasti in zaposlovanju in da se mora EU soočiti s številnimi izzivi v zvezi z naravnimi viri in okoljem, kot so podnebne spremembe in okoljske tehnologije; pozdravlja pomen, ki ga uživa okoljska politika kot dejavnik rasti, zaposlovanja, konkurenčnosti in nenazadnje kakovosti življenja; podpira poziv Sveta k hitremu izvajanju akcijskega načrta za ekotehnologijo;

22. izraža razočaranje nad sprejetim urnikom ponovnega pregleda strategije EU o trajnostnem razvoju, saj je prepričan, da okoljska politika lahko ponudi bistvene gospodarske možnosti, zlasti če upoštevamo njen vpliv na industrijske inovacije; zato Komisijo poziva, da deluje odločno in kar najhitreje predloži ustrezne predloge; izraža prepričanje, da je nujno potrebno nameniti ustrezna finančna sredstva za doseganje ciljev iz revidirane Lizbonske strategije;

23. ponovno poudarja, da sta trajnostno upravljanje in raba naravnih virov nujna, zato Komisijo prosi, naj ju vključi v strategijo;

24. meni, da bi moral vmesni pregled ustrezno upoštevati dejstvo, da obetavne nove in okoljske tehnologije ter visoki okoljski standardi lahko pomembno prispevajo k uspešni konkurenčni strategiji; poziva k večji podpori ekološkim tehnologijam in ekološko učinkovitim inovacijam; širše gledano poudarja pomen kakovosti življenja kot dejavnika pri naložbah in lokaciji industrije; meni, da bi namerno neupoštevanje podnebnih sprememb in izgube biološke raznovrstnosti resno škodilo doseganju zastavljenih ciljev;

25. ponovno izpostavlja potrebo, da se takojšnja pozornost nameni nevarnosti nalezljivih bolezni, zlasti možnega izbruha množične epidemije gripe, ki bi lahko imela hude posledice za najbolj ranljive dele prebivalstva, kot so otroci in starejši;

IV. Podnebne spremembe

26. pozdravlja pripravljenost za proučitev možnosti za ureditev v procesu podnebnih sprememb OZN po letu 2012 skupaj z razvojem dolgoročne strategije EU in proučitev načinov omejevanja emisij, da bi 15-30 % omejevanje emisij do leta 2020 opredelili kot cilj za razvite države; vztraja na tem, da mora EU ohraniti vodilno vlogo pri mednarodnih prizadevanjih v zvezi s podnebnimi spremembami in pripraviti konkretne predloge za smel program po letu 2012;

27. poudarja, da so cilji Kjotskega protokola temeljni pogoj globalne strategije o podnebnih spremembah, čeprav bo za obdobje po 2012 potrebno zastaviti nove cilje, globalne emisije pa bi bilo treba do leta 2050 prepoloviti, da bi zajezili globalno segrevanje pod 2 stopinji Celzija nad stopnjo pred industrializacijo;

28. poudarja, da so za dosego skupnega Kjotskega cilja EU-15 potrebne dodatne politike in ukrepi, zlasti na področju energetike in transporta, kjer je predvideno stalno znatno večanje vrednosti emisij;

29. poziva države članice, naj sprejmejo dodatne ukrepe za večje prihranke energije, izboljšanje energetske učinkovitosti in večjo rabo obnovljivih virov energije; ponovno izpostavlja zahtevo po tem, da mednarodni sporazumi predvidijo, da se emisije mednarodnega letalskega in ladijskega prometa vključijo v ciljne vrednosti za zmanjšanje emisij iz drugega ciljnega obdobja po 2012;

V. Priprave na vrh OZN

30. pozdravlja prednost, ki ga Evropski svet pripisuje pripravam na septembrski vrh OZN o razvojnih ciljih tisočletja; poudarja, da morajo EU in države članice pokazati svojo zavezanost razvoju in razvojnim ciljem tisočletja tako, da bodo povečale delež proračunskih sredstev EU, namenjenih razvoju in učinkovitejši pomoči, npr. v obliki skupnega prizadevanja za dosego nepogojevane razvojne pomoči;

31. odločno podpira izjavo Evropskega sveta, da bi bilo treba okrepiti pomoč Unije Afriki; pozdravlja pobude, ki jih je Komisija predložila za leto 2005; poudarja, da mora skrb za najrevnejše države, ki odraža prizadevanja za doseganje razvojnih ciljev tisočletja in zavezo Unije glede odprave revščine, iti z roko v roki z bistvenim povečanjem pomoči tako Unije kot držav članic;

32. odločno podpira poziv generalnega sekretarja OZN predsednikom držav in vlad razvitih držav za pripravo jasnega urnika za doseganje cilja, po katerem bo 0,7 % BNP namenjenega za uradno razvojno pomoč; poziva države članice, naj nemudoma potrdijo prihajajoče predloge Komisije o konkretnem urniku;

33. v celoti podpira poziv generalnega sekretarja OZN predsednikom držav in vlad razvitih držav, naj sprožijo niz hitrih pobud, predlaganih v okviru načrta OZN o doseganju razvojnih ciljev tisočletja, ki ga vodi profesor Jeffrey Sachs;

34. poziva države članice, naj pokažejo svojo predanost človekovim pravicam s podprtjem predloga generalnega sekretarja OZN o nadomestitvi Komisije za človekove pravice z močnejšim in bolj verodostojnim Svetom za človekove pravice;

VI. Zunanji odnosi

35. ponovno opozarja na večkratni poziv Parlamenta o tem, da pod trenutnimi pogoji ne sme priti do odprave embarga na prodajo orožja Kitajski in v zvezi s tem z zadovoljstvom ugotavlja, da Evropski svet ni sprejel nikakršnih ukrepov v smeri odprave embarga;

36. pozdravlja odločitev Evropskega sveta o oblikovanju delovne skupine za spremljanje napredka Hrvaške pri doseganju pogojev za začetek pristopnih pogajanj z Evropsko unijo, Svet in Komisijo pa poziva, naj to delovno skupino za spremljanje kar najhitreje napoti na Hrvaško, da bi na ta način pridobili zanesljive podatke, potrebne za sprejem odločitev na naslednjem srečanju Sveta;

37. ponovno opozarja na svoje stališče o trenutnih razmerah v Libanonu in pozdravlja izjavo sirskega zunanjega ministra o popolnem in dokončnem umiku sirske vojske in tajnih služb do 30. aprila 2005 v skladu z Resolucijo Varnostnega sveta OZN 1559 (2004); poziva države članice in Svet, naj sprožijo vprašanje o mestu Sirije v Varnostnem svetu OZN; izraža pričakovanje, da bo nova vlada prispevala k stabilnosti države s ciljem priprave svobodnih, pravičnih in odkritih volitev; poziva Svet, naj razmisli o napotitvi misije za opazovanje volitev, ki bo v soglasju z libanonskimi oblastmi navzoča že pri njihovih pripravah;

38. meni, da nedavni dogodki v Kirgizistanu kažejo na željo kirgiških prebivalcev po demokratičnih spremembah, zato podpira izjavo Sveta, s katero novoizvoljene voditelje poziva k začetku dialoga, ki bo prispeval k zagotavljanju demokratičnega procesa za polno spoštovanje načel pravne države in človekovih pravic ter dosego narodne sprave;

*

* *

39. naroči svojemu predsedniku, naj to resolucijo posreduje Svetu, Komisiji, parlamentom držav članic ter Bolgarije in Romunije.

[1] Uredba Sveta (ES) št. 1466/97 z dne 7 julija 1997 o okrepitvi nadzora nad proračunskim stanjem ter o nadzoru in usklajevanju gospodarskih politik (UL L 209, 2.8.1997, str. 1).

[2] Uredba Sveta (ES) št. 1467/97 z dne 7 julija 1997 o pospešitvi in razjasnitvi izvajanja postopka v zvezi s čezmernim primanjkljajem (UL L 209, 2.8.1997, str. 6).

--------------------------------------------------